AIŠKINAMASIS MEMORANDUMAS

1. PASIŪLYMO APLINKYBĖS

Remdamasi atitinkamais derybiniais nurodymais, Komisija Sąjungos vardu derėjosi su Danijos ir Grenlandijos vyriausybėmis dėl Europos Sąjungos ir Danijos Vyriausybės bei Grenlandijos Vietinės Vyriausybės žvejybos partnerystės susitarimo protokolo atnaujinimo. Šioms deryboms pasibaigus, 2015 m. kovo 20 d. parafuotas naujasis protokolas. Jis apima penkerių metų laikotarpį nuo 14 straipsnyje nurodytos laikino taikymo dienos (t. y. protokolo pasirašymo dienos), bet ne nuo anksčiau kaip 2016 m. sausio 1 d.

Naujasis protokolas atitinka žvejybos partnerystės susitarimo tikslus ir padės stiprinti Sąjungos ir Grenlandijos bendradarbiavimą ir skatinti partnerystės sistemą, kuria remiantis Grenlandijos žvejybos zonoje bus plėtojama tvari žuvininkystės politika ir atsakingai naudojami žuvininkystės ištekliai, atsižvelgiant į abiejų šalių interesus. Protokolu Sąjungos laivams suteikiamos žvejybos galimybės Grenlandijos žvejybos zonoje, laikantis atitinkamų išsaugojimo ir valdymo priemonių ir neviršijant esamo perteklinio kiekio.

Abi šalys susitarė bendradarbiauti įgyvendinant Grenlandijos žuvininkystės sektoriaus politiką, todėl tęsia politinį dialogą dėl atitinkamo programavimo.

Remdamasi tuo, kas išdėstyta, Komisija siūlo Tarybai priimti šį sprendimą.

2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

Su suinteresuotosiomis šalimis konsultuotasi atliekant 2013–2015 m. protokolo ex post vertinimą. Per techninius susitikimus taip pat konsultuotasi su valstybių narių ekspertais ir pramonės atstovais. Be to, vertinime atsispindi Grenlandijos žuvininkystės institucijų ir suinteresuotųjų šalių nuomonės. Po šių konsultacijų padaryta išvada, kad tiek Grenlandijai, tiek Sąjungai būtų naudinga atnaujinti žvejybos partnerystės susitarimo protokolą.

3.TEISINIAI PASIŪLYMO ASPEKTAI

Ši procedūra, susijusi su naujojo protokolo pasirašymu ES vardu ir laikinu jo taikymu, yra pradedama tuo pat metu, kaip ir procedūra, susijusi su Tarybos sprendimu dėl naujojo protokolo sudarymo, kuriam pritarė Europos Parlamentas.

4.POVEIKIS BIUDŽETUI

Naujajame protokole numatyta, kad bendra visą protokolo laikotarpį skiriamo metinio finansinio įnašo suma yra 17 799 978 EUR per metus. Ši suma paskirstoma taip: a) 13 168 978 EUR per metus skiriama už teisę žvejoti Grenlandijos žvejybos zonoje, b) 2 931 000 EUR per metus yra papildomas ES mokamas paketas, skirtas Grenlandijos žuvininkystės politikai remti, ir c) 1 700 000 EUR yra metinis rezervas papildomoms ir naujoms žvejybos galimybėms, kurioms ES gali pritarti atsižvelgdama į mokslines rekomendacijas ir perteklinius išteklius.

2015/0152 (NLE)

Pasiūlymas

TARYBOS SPRENDIMAS

dėl 2015 m. kovo 20 d. parafuoto protokolo, kuriuo nustatomos Europos bendrijos ir Danijos Vyriausybės bei Grenlandijos Vietinės Vyriausybės žvejybos partnerystės susitarime numatytos žvejybos galimybės ir finansinis įnašas, sudarymo

EUROPOS SĄJUNGOS TARYBA,

atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 6 dalies antros pastraipos a punkto v papunkčiu ir 218 straipsnio 7 dalimi,

atsižvelgdama į Europos Komisijos pasiūlymą,